કોંગ્રેસ ઉપાધ્યક્ષરાહુલ ગાંધી શુક્રવારે ગુજરાત પધારનાર છે, ત્યારે એ પહેલાં ગુરૂવારે કોંગ્રેસના પ્રદેશ પ્રમુખ ભરતસિંહ સોલંકીનો રાજીનામાનો પત્ર સોશ્યલ મીડિયામાં વાયરલ થયો હતો. જો કે, ભરતસિંહ સોલંકીની સહીવાળું આ રાજીનામું નકલી સાબિત થયું હતું. આ અંગે જ્યારે તેમને પ્રશ્ન કરવામાં આવ્યો ત્યારે તેમણે કહ્યું હતું કે, ભાજપ તરફથી બોગસ સમાચારો અને અફવાઓથી કોંગ્રેસને નુકસાન પહોંચાડવાના પ્રયત્નો સતત થઇ રહ્યાં છે. થોડા સમય પહેલા પણ મારી સહી સાથે કોંગ્રેસના ઉમેદવારોની ખોટી યાદી જાહેર થઇ હતી. એ અંગે અમે ચૂંટણી પંચને ફરિયાદ કરી હતી, તેમણે તપાસ હાથ ધરી છે. હવે ફરીથી ભાજપે એવું જ કર્યું છે. મારી સહીની કોપી કરી ખોટો પત્ર ફરતો કર્યો છે. ગુજરાતની જનતા તેમને જડબાતોડ જવાબ આપશે. રાજીનામાનો પ્રશ્ન જ નથી. હું કોંગ્રેસનો સૈનિક છું, રાહુલજીનો સૈનિક છું. હું ચૂંટણી નથી લડી રહ્યો, પરંતુ ચૂંટણીમાં કોંગ્રેસના 182 ધારાસભ્યોને જીતાડવા માટે હું મહેનત કરીશ.